**Dyddiad cyhoeddi:** 28 Ebrill 2022

**Cais Rhyddid Gwybodaeth**

Rydyn ni’n ysgrifennu atoch i ymateb i'r Cais Rhyddid Gwybodaeth a wnaethoch. Mae eich cais wedi cael ei ystyried yn unol â gofynion y Ddeddf Rhyddid Gwybodaeth a’n Polisi Rheoli Data a Gwybodaeth.

**Atebion i’ch Cwestiynau**

1. **Ers faint ydych chi wedi bod yn rhedeg eich gwasanaeth arlwyo ar drenau yn fewnol?**

Trosglwyddodd y tîm Arlwyo i TrC ym mis Ionawr 2020, er bod gweithrediadau wedi cael eu hatal yn fuan oherwydd effaith COVID-19.

1. **Pa newidiadau ydych chi wedi’u gwneud yn ddiweddar i’ch cynnig arlwyo ar drenau?**

Rydyn ni wedi adfer llawer o’n gwasanaethau troli ar ôl atal gweithrediadau oherwydd pandemig COVID-19. Rydyn ni nawr yn darparu bwytai ar chwe gwasanaeth bob dydd yn unol â’n diweddariad fflyd ar wasanaethau Caerdydd – Caergybi.

1. **Faint o brydau/ byrbrydau oedd eich gwasanaeth arlwyo ar y trên yn eu darparu:**
	* **Ar ddiwedd 2021**
	* **2022 ar hyn o bryd**

Mae’r wybodaeth hon wedi’i heithrio rhag cael ei datgelu o dan Adran 43(2) (Niwed i fuddiannau masnachol) Deddf Rhyddid Gwybodaeth. Rhaid ystyried datgelu gwybodaeth o dan y Ddeddf fel datgeliad i’r cyhoedd yn gyffredinol. Rydyn ni’n credu y byddai datgelu’r wybodaeth hon yn debygol o niweidio ein buddiannau masnachol ein hunain, gan y gallai ein cystadleuwyr uniongyrchol (fel siopau bwyd a chaffis yn ein gorsafoedd neu ar ein platfformau) ddadansoddi’r wybodaeth hon ac ystyried y cyfle masnachol i dynnu busnes oddi wrthym, oherwydd drwy ddatgelu’r wybodaeth hon byddem, mewn gwirionedd, yn datgan ein cyfran o’r farchnad.

1. **Beth yw’r gwariant cyfartalog (heb gynnwys TAW) ar gyfer eich gwasanaeth arlwyo ar drenau?**

Mae’r wybodaeth hon wedi’i heithrio rhag cael ei datgelu o dan Adran 43(2) (Niwed i fuddiannau masnachol) Deddf Rhyddid Gwybodaeth am y rhesymau a amlinellir yng nghwestiwn 3 uchod.

1. **Ydych chi’n gweithredu cyfanswm o chwe chegin ar y trên lle mae eich prydau’n cael eu paratoi? Ai dim ond ar gyfer cwsmeriaid dosbarth cyntaf y mae hyn, neu a yw’n agored i deithwyr safonol?**

Dim ond yn y Dosbarth Cyntaf y mae ein bwyty ar gael, er bod ein cogyddion hefyd yn paratoi bwyd wedi’i goginio’n ffres sy’n cael ei werthu drwy’r cerbyd bwffe.

1. **Yn eich barn chi, beth fydd y dyfodol o ran arlwyo ar drenau ar gyfer eich rheilffordd rhwng Caerdydd a Chaergybi?**

Gan mai dim ond dyfalu fyddai’r ateb i’r cwestiwn hwn, nid yw’r cwestiwn hwn yn dod o dan y Ddeddf Rhyddid Gwybodaeth, sy’n berthnasol i wybodaeth wedi’i chofnodi yn unig. Nid oes gan TrC unrhyw wybodaeth wedi’i chofnodi ynglŷn â’r cwestiwn hwn.

Gobeithio y bydd yr wybodaeth hon yn ddefnyddiol i chi.

Yn gywir,

**Trafnidiaeth Cymru**

**Hawliau Apelio**

Os ydych chi’n anhapus â’r ffordd y cafodd eich cais ei drin a’ch bod chi’n dymuno gwneud cwyn neu wneud cais am adolygiad o’n penderfyniad, ysgrifennwch at y Pennaeth Rhyddid Gwybodaeth naill ai yn Trafnidiaeth Cymru, 3 Llys Cadwyn, Pontypridd, CF37 4TH neu freedomofinformation@tfw.wales. Rhaid i’ch cais gael ei gyflwyno cyn pen 40 diwrnod gwaith ar ôl derbyn y llythyr hwn. Os nad ydych chi’n fodlon â chanlyniad yr adolygiad mewnol, mae gennych hawl i wneud cais yn uniongyrchol i’r Comisiynydd Gwybodaeth am benderfyniad.

Gallwch chi gysylltu â’r Comisiynydd Gwybodaeth yn Swyddfa’r Comisiynydd Gwybodaeth, Wycliffe House, Water Lane, Wilmslow, Swydd Gaer, SK9 5AF neu gallwch chi gysylltu â Swyddfa’r Comisiynydd Gwybodaeth drwy adran ‘Gwneud Cwyn’ eu gwefan ar y ddolen hon: [https:/ico.org.uk/make-a-complaint/](https://ico.org.uk/make-a-complaint/)

Yr adran berthnasol i’w dewis fydd "Gwybodaeth Swyddogol neu Gyhoeddus".